Source: http://dehir.hu/bulvar/ket-es-fel-ev-foghazat-kapott-a-roman-sofor-aki-miatt-meghalt-harom-ember-artandnal/2018/03/01/
Timestamp: 2019-11-18 01:35:08
Document Index: 2060246

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Két és fél év fogházat kapott a román sofőr, aki miatt meghalt három ember Ártándnál – videóval - Debrecen hírei, debreceni hírek | Debrecen és Hajdú-Bihar megye hírei - Dehir.hu
2019. 11. 18. 02:35:07
Két és fél év fogházat kapott a román sofőr, aki miatt meghalt három ember Ártándnál – videóval
Szerző: Dehir.hu | info@dehir.hu Közzétéve: 2018.03.01. 14:07	| Frissítve: 2018.03.01. 14:15
Bűnösnek mondta ki kettőnél több ember halálát eredményező közúti baleset gondatlan okozásának vétsége miatt a Berettyóújfalui Járásbíróság azt a román férfit, aki tavaly júliusban Angliából jövet elaludt a volánnál és nekiment egy várakozó kamionnak Ártánd közelében.
A buszban három utas életét vesztette. Az elsőfokú bíróság P. G. L.-t 2 és fél év fogházbüntetésre ítélte, 4 évre eltiltotta a közúti járművezetéstől, és meg kell fizetnie 750 ezer forint bűnügyi költséget is. 800 ezer forint tolmácsdíj az állam terhén marad.
A bíróság által elfogadott tényállás szerint P. G. L. 2017. július 21-én indult útnak Romániából az Egyesült Királyságba. Másnap érkezett meg, a buszban töltötte az éjszakát, majd vasárnap London környékéről, illetve Dover mellől felvette utasait. A kilenc személyes kisbusszal július 24-én hajnalban hagyták el komppal a szigetországot. A vádlott ekkor pihent utoljára hosszabban, mintegy 3 és fél órát aludt a gépkocsiban.
bár eredetileg volt váltósofőr, a vádlott végül kénytelen volt Londontól végig egyedül vezetni.
A férfi 400 kilométerenként tartott félórás-órás pihenőket. A tanúk szerint ilyenkor mindig ellenőrizte a busz műszaki állapotát is. P. G. L. utasaival hétfő éjfélkor lépte át a magyar határt, utána már csak a magyar-román határ előtt bő 80 kilométerrel pihent.
44 órája volt úton, amikor a 42-es számú főúton, Mezőpeterd felől Ártánd felé haladva, hajnali fél öt előtt elaludt a volánnál,
90-95 kilométer/órás sebességgel letért az útról és a kisbusszal fékezés nélkül egy ott parkoló kamionnak ütközött. Az, hogy elaludt, csak a vádlott vallomásából derült ki, egyéb módon bizonyítani sem lehetett volna, hiszen a busz többi utasa is aludt. A baleset következtében a jobb első ülésen utazó D.C.L., valamint a második üléssor jobb szélén és közepén utazó C.N. és S.G. olyan súlyos sérülést szenvedett, hogy mindhárman a helyszínen életüket vesztették. Egy utas életveszélyes, hárman súlyos sérüléseket szenvedtek. A vádlotton kívül csak egy férfinak lett könnyű sérülése, ő használhatta a biztonsági övet. A vallomások szerint egyébként a sofőr többször szólt utasainak, hogy kössék be magukat.
Pál Krisztina, a tanács elnöke indoklásában kiemelte, a bíróság nem hagyhatta figyelmen kívül, hogy a munkáltatói elvárás az volt: keddig érkezzen vissza Romániába, egyébként nem kap munkadíjat és elesik a további munkalehetőségektől is.
A munkáltató még az egyetlen, pihenésre fordítható éjszakára sem biztosított szállást, csak a buszban tudtak aludni.
Emellett P. G. L. Londonig úgy tudta, hogy lesz váltótársa. Meglehetősen rossz gyakorlattal állunk szemben – fogalmazott a bíró, hozzátéve: a tehergépjárművekhez hasonlóan a pihenőidőket érintően a kisbuszos személyszállítás során is szigorításra lenne szükség. Berettyóújfalu környékén is számos súlyos baleset történik hasonló okok miatt – tette hozzá.
Az ügyész indítványozta, hogy a bíróság szüntesse meg P. G. L. előzetes letartóztatását.
A bíróság úgy ítélte meg, hogy nem állnak fenn a kényszerintézkedés korábbi okai, így megszüntette az előzetes letartóztatást.
Címkék: Biharkeresztes, Halálos Baleset, halálos közúti baleset gondatlan okozása, biharkeresztesi baleset